अक्सर एनजीओहरूको काममा दोहोरोपनाको समस्या देखिन्छ । एउटै काम धेरै संस्थाले गरेका छन् । त्यो कुरा सम्बन्धित एनजीओलाई पनि थाहा छ । तर, काम छाड्नासाथ उसले रोजगारी गुमाउनुपर्छ, जुन ऊ चाहँदैन । सबै काम–कारबाहीलाई औसत बनाइन्छ । अति सफल हुँदा रोजगारी नै गुम्ने डर । ज्यादै कमसल हुँदा फन्ड नै नपाउने जोखिम । दाता आफैँले पनि नेतृत्व छिटोछिटो परिवर्तन गरेर त्यो अवस्था बनाउँछन् । हरेक तीन वर्ष वा त्यस्तै समयमा संस्थामा नयाँ निर्देशक ल्याउँछन् । नयाँ निर्देशकसँगै नयाँ एजेन्डा भित्रिन्छ । काम गर्ने तौरतरिका र अभिरुचि बदलिन्छन् । त्यसरी आउने हरेक नयाँ नेतृत्व अनुकूल नेपाली कर्मचारीले आफूलाई ढाल्नुपर्ने हुन्छ । यसको उदाहरण हो, नेसनल भिजनिङ एक्सर साइजको सञ्चालन । यो विश्व बैंकका एक प्रमुखको प्रोत्साहनबाट सुरु भयो । तर, नेतृत्व परिवर्तन भएपछि त्यसलाई निरन्तरता दिन बजेट उपलब्ध भएन ।
